Vollengte Films – Innibos
Die Afrikaanse aanbod van vollengte films op vanjaar se KykNET Bosbioskoop-program is besonder sterk en veelsydig. Van dié films het Suid-Afrikaners vanjaar aan die gons gehad en is nou gratis by die KykNET Bosbioskoop op die feesterrein te sien.
ELLEN: DIE STORIE VAN ELLEN PAKKIES (geen 0/16)
Die dood van die 20-jarige Abie Pakkies het in 2007 wêreldwyd opslae gemaak. Die ontstellendste was dat Abie se ma, Ellen, haar seun vermoor het. Toe advokaat Adrian Samuels die saak aanvaar, was hy vasbeslote om te bewys dat Ellen Pakkies nie 'n keuse gehad het nie. Hoe word 'n ma despreraat genoeg om haar eie seun se lewe te neem?
Hierdie opspraakwekkende film het met drie toekennings by die 2018 Silwerskermfees weggestap: Beste draaiboek, beste aktrise en beste akteur!
Met: Jill Levenberg, Jarrid Geduld, Elton Landrew, Clint Brink, Amrain Ismail-Essop, Ilse Klink, Russel Savadier e.a.
KANARIE (geen o/16)
Johan Niemand word in 1984 vir militêre diensplig opgeroep en word deel van die Suid-Aikaanse Weermag se Kerkkoor en Konsertgroep, oftewel die Kanaries. In 'n politieke era waar wet en godsdiens individualiteit onderdruk, moet die Kanaries militêre opleiding ondergaan en daarna op 'n landswye toer gaan om mense te vermaak en geloof in die kerk en weermag te versterk. Op toer ontwikkel Johan gevoelens vir 'n medekoorlid en dit laat Johan alles oor homself en sy wêreld bevraagteken. Kanarie het nie minder nie as ses toekennings by die 2018 Silwerskermfees ontvang en is beslis 'n rolprent wat jy nie moet misloop nie.
Met: Schalk Bezuidenhout, Hannes Otto, Germandt Geldenhuys, Jacques Bessenger e.a.
Draaiboek: Charl-Johan Lingenfelder
Suid-Afrika is die geïsoleerde vesting van die Afrikaanse minderheidskultuur. In hierdie konserwatiewe boerderygemeenskap wat behep is met krag en manlikheid, is Janno anders, geheimsinnig, en emosioneel broos. Op 'n dag bring sy ma, streng godsdienstig, vir Pieter, 'n geharde straatweeskind wat sy wil red, huis toe. Sy vra vir Janno om 'n broer van hierdie vreemdeling te maak. Die twee seuns begin 'n stryd om mag, erfenis en ouerliefde.
Met: Brent Vermeulen, Alex van Dyk, Juliana Venter, Morné Visser, Erika Wessels, Benre Labuschachne, Danny Keough, Roxana Kerdachi
Regie en draaiboek: Etienne Kallos
Na 16 jaar as perdikant van die Moedergemeente word Tienie Benade gekonfronteer met 'n geweldige daling in bywoning. Is daar nog 'n plek vir predikante of die kerk in hierdie wêreld? Hy probeer sy bes om sin te maak van die veranderinge, maar in die proses vervreem hy sy vrou en kinders. Ná 'n insident met 'n sterwende boemelaar is Tienie by 'n kruispad. Sal hy sy selfvertroue en die liefde van sy gesin kan terugwen en sal hy dapper genoeg wees om sy gemeente in 'n nuwe era in te lei?
Met: Frank Operman, Henriëtta Gryfenberg, Thapelo Mokoena, Regardt van den Bergh, Paul Eilers, Deon Lotz e.a.
Regie en Draaiboek: Sallas de Jager (gegrond op die eenmanstuk deur Dana Snyman)
Riaan leef vir die oomblik en die genot wat die lewe hom kan bied: geld, seks en swem. Dan word hy met Fase 4 kolonkanker gediagnoseer.
Op sy laaste road trip saam met sy seun Ben, wat hy van oorsee af laat kom, en die misterieuse Ava, besoek hy 'n ou vriend Tony, wat op 'n koffieplaas in die Transkei woon. Op hierdie laaste lewensreis ontdek Ben en Ava lewenswaarhede waarvan hulle nooit bewus was nie. 'n Verhaal van die lewe, die liefde, ware vriendskap en goeie koffie…
Hierdie flim het reeds verskeie pryse in oorsese fimfeeste opgeraap, o.a. vir Odendaal se fyn regie.